«Эльбрус» СОБР-м кадетхэм зыщаплъыхь
Сабийхэр хъумэным и дунейпсо махуэм ирихьэлIэу Росгвардием и управленэу КъБР-м щыIэм и «Эльбрус» СОБР-мрэ КъБР-м щыIэ МВД-м Экст-ремизмэм пэщIэтынымкIэ и центрым-рэ къызэрагъэпэща Iуэхум ирагъэблэгъащ ХьэтIохъущыкъуей къуажэм дэт кадет школым и гъэсэнхэмрэ зи къа-лэн зыгъэзащIэу хэкIуэда я лэжьакIуэхэм я сабийхэмрэ.
Кърагъэблэгъахэр ирагъэплъащ КъБР-м и РИА-м и лэжьакIуэ Ксанаевэ ФатIимэ мы гъэм илъэс 25-рэ ирикъуа СОБР-м и тхыдэм теухуауэ игъэхьэзыра, «На страже законности и правопоряд- ка» фильмым, «DetectiveFEST» детектив фильмхэм я дунейпсо кинофестивалым и саугъэт зыхуагъэфэщам.
Хабзэ зэрыхъуауэ, кадетхэм зи къалэн зыгъэзащIэу хэкIуэда лэжьакIуэхэм я фэеплъым деж удз гъэгъахэр щагъэтIылъри, Iуэхум адэкIэ пащащ.
Кадетхэм Iэмал ягъуэтащ гъэр ящIар хуит къэщIыжыным, бзаджащIэхэр шынагъуэншэу убыдыным теухуауэ «Эльбрус» СОБР-м и лэжьакIуэхэм ягъэхьэзыра гъэлъэгъуэныгъэхэм еплъыну. АдэкIэ ныбжьыщIэхэр щагъэгъуэзащ техникэмрэ Iэщэхэмрэ. БТР-м тесу пщIантIэм хъурейуэ къыщакIухьащ. Кадетхэр спорт пэшым щеплъащ СОБР-м и лэжьакIуэхэм боевое самбэ жыхуаIэмкIэ я зэфIэкIым.
«Эльбрус» СОБР-м и унафэщI, полицэм и полковник Щоджэн Къадир зэрыжиIащи, абыхэм къызэрагъэпэщ, ирагъэкIуэкI лэжьыгъэр зытещIыхьар къытщIэхъуэ щIэблэр хэкупсэу гъэсэнырщ.
Бахъсэн районым и ХьэтIохъущыкъуей къуажэм дэт кадет-школ №1-м щрагъаджэ ныбжьыщIи 157-рэ, а бжыгъэр 200-м нагъэсыну я мурадщ.
Кадет школым и унафэщI Ует Ахьед зэрыжиIамкIэ, интернатым и администрацэм, КИФЩI-м и Урысей гвардием, Кавказ Ищхъэрэм щыIэ хабзэхъумэ IуэхущIапIэ щхьэхуэхэмрэ IэнатIэ хэхахэмрэ я ветеранхэмрэ лэжьакIуэхэм- рэ ядэIэпыкъу «Русь» ассоциацэм зэрызэдэлэжьэнум теухуа зэгурыIуэныгъэ зэращIылIащ.
— А зэгурыIуэныгъэм ипкъ иткIэ, мылъкукIэ зыкъытщIагъэкъуэнущ ди школыр зыхуей-зыхуэфIхэмкIэ къызэгъэпэща хъуным теухуауэ. Ар сэбэп къызэрытхуэхъур зыхыдощIэ. Ди интернатыр къэзыуха кадетхэм Урысей гвардием и дзэ еджапIэ нэхъыщхьэу плIым я зым щIэтIысхьэну Iэмал ягъуэтынущ, апхуэдэуи къыщIэдгъэкIхэм Урысей гвардием контракткIэ къулыкъу щрахьэкIыфынущ, — жиIащ Уетым.
Апхуэдэуи къызэрыхигъэщащи, яужь итщ ХьэтIохъущыкъуей дэт кадет школ №1-м «Эльбрус» СОБР-м и командирым и къуэдзэ, полицэм и полковник Дыкъы- нэ Замир и цIэр фIащыным. А щIалэр и къалэн игъэзащIэу хэкIуэдауэ щытащ.
Iуэху щхьэпэм и кIэухыу кадетхэм ирагъэлъэгъуащ Урысей гвардием и Уп- равленэу КъБР-м щыIэм и «Эльбрус» СОБР-м и лэжьакIуэхэм щIыналъэ, урысейпсо зэхьэзэхуэхэм, дунейпсо чемпионатхэм щызыIэрагъэхьа дамыгъэхэмрэ кубокхэмрэ, фэеплъ сурэтхэр зытрагъэхащ. Апхуэдэуи кадетхэм папщIэ къагъэуват Iэнэ берычэт.
УАРДЭ Жантинэ.
Сурэтыр Холлаевэ Марзият трихащ.
